Nõukogu määrus (EÜ) nr 2375/2001,

29. november 2001,

millega muudetakse komisjoni määrust (EÜ) nr 466/2001, millega sätestatakse teatavate saasteainete piirnormid toiduainetes

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, [1] eriti selle artikli 2 lõiget 3,

võttes arvesse komisjoni ettepanekut

ning arvestades järgmist:

(1) Komisjoni määrus (EÜ) nr 466/2001 [2] näeb ette, et toiduained ei tohi turule viimisel sisaldada selles määruses sätestatust suuremaid saasteainemäärasid.

(2) Termin "dioksiinid" hõlmab 75 polüklooritud dibenso-p-dioksiini ("PCDD") ja 135 polüklooritud dibensofuraani ("PCDF") analoogi rühma, millest 17 on toksikoloogiliselt ohtlikud. Kõige toksilisem analoog on 2,3,7,8-tetrakloordibenso-p-dioksiin (TCDD), mille Rahvusvaheline Vähiuurimiskeskus ja teised usaldusväärsed rahvusvahelised organisatsioonid on liigitanud inimesele ohtlikuks kantserogeeniks. Toidu teaduskomitee otsustas kooskõlas Maailma Tervishoiuorganisatsiooniga ("WHO"), et dioksiinide kantserogeenne mõju ei avaldu teatavast piirnormist madalamal tasemel. Muud soovimatud mõjud, nagu endometrioos, närvi-käitumishäired ja immunosupressiivsed mõjud, avalduvad märksa madalamatel tasemetel ja neid loetakse seetõttu asjakohaseks vastuvõetava doosi määramisel.

(3) Polüklooritud bifenüülid ("PCBd") on 209 analoogist koosnev rühm, mille võib nende toksikoloogiliste omaduste põhjal jagada kahte rühma: 12 analoogi ilmutavad dioksiinidele omaseid toksikoloogilisi omadusi ja neid nimetatakse seetõttu tihti "dioksiinitaolisteks PCBdeks". Ülejäänud PCBd ei ilmuta dioksiinitaolist toksilisust, kuid nende toksikoloogilised omadused on teistsugused.

(4) Igal dioksiini analoogil või dioksiinitaolisel PCBl on erinev toksilisuse tase. Nende mitmesuguste analoogide toksilisuse võrdlemiseks on kehtestatud toksilisuse ekvivalentfaktorite ("TEF") mõiste, et hõlbustada riskianalüüsi ja kontrollsüsteemi. See tähendab, et analüütilisi tulemusi kõigi 17 eristatava dioksiini analoogi ja 12 dioksiinitaolise PCB analoogi kohta väljendatakse ühe täpseid koguseid puudutava ühiku alusel: "TCDD toksilisuse ekvivalentkontsentratsioon" (TEQ).

(5) Dioksiinid ja PCBd on äärmiselt vastupidavad keemilisele ja bioloogilisele lagunemisele ning säilivad seetõttu keskkonnas ja kogunevad sööda- ja toiduahelasse.

(6) Üle 90 % inimeste kokkupuutest dioksiiniga tuleneb toiduainetest. Loomse päritoluga toiduained annavad tavaliselt kuni 80 % üldisest kokkupuutest. Loomad saavad dioksiini peamiselt söötadest. Seetõttu tekitavad söödad ja mõnel juhul pinnas muret kui võimalikud dioksiiniallikad.

(7) Toidu teaduskomitee võttis 30. mail 2001. aastal vastu arvamuse dioksiinide ja dioksiinitaoliste PCBde riskianalüüsi kohta, mille ajakohastatud variant põhineb uuel teaduslikul teabel, mis sai kättesaadavaks pärast sama komitee arvamuse vastuvõtmist selles küsimuses 22. novembril 2000. Toidu teaduskomitee kinnitas dioksiinide ja dioksiinitaoliste PCBde lubatud nädaladoosiks 14 pg WHO-TEQ kehakaalu kilogrammi kohta. Kokkupuutehinnangud näitavad, et märkimisväärne osa ühenduse rahvastikust omastab seda toidu kaudu üle lubatud nädaladoosi. Teatavatel rahvastikurühmadel mõnes riigis võib eriliste toitumistavade tõttu olla suurem risk.

(8) Inimeste kokkupuute vähendamine dioksiinidega toidu kaudu on seetõttu oluline ja vajalik tarbijakaitse tagamiseks. Eriti kõrget dioksiinitaset on märgatud teatavates toiduainegruppides. Kuna toidu saastumine on otse seotud sööda saastumisega, tuleb võtta vastu ühtne lähenemisviis, et vähendada dioksiini esinemist terves toiduahelas, st ahelas, mis ulatub söödatoorainest toiduloomade kaudu inimesteni.

(9) Toidu teaduskomitee on soovitanud teha jätkuvaid pingutusi, et piirata dioksiinide ja samalaadsete ühendite keskkonda viimine võimalikult väikeseks. See on kõige mõjuvam ja tõhusam viis vähendada dioksiinide ja samalaadsete ainete esinemist toiduahelas ja tagada inimkeha koormuse jätkuv vähenemine. Toidu teaduskomitee on märkinud, et inimese rinnapiima ja vere hiljutiste uuringute põhjal ei näi dioksiinitase enam langevat.

(10) Dioksiinide ja dioksiinitaoliste PCBde piirnormid on asjakohane vahend, et vältida inimeste liigset kokkupuudet ja tõkestada näiteks juhusliku reostusjuhtumi või kokkupuute tõttu liiga saastatud toiduainete levikut. Lisaks on piirnormide kehtestamine asendamatu kontrollsüsteemi rakendamiseks ja ühetaolise rakendamise tagamiseks.

(11) Meetmed, mis põhinevad ainult dioksiinide ja dioksiinitaoliste PCBde piirnormide kehtestamisel toiduainetes, on piisavalt tõhusad inimeste dioksiiniga kokkupuute vähendamiseks ainult sel juhul, kui see tase seatakse nii madalale, et suur osa toiduvarudest tuleks tunnistada inimtarbimiseks kõlbmatuks. On üldiselt tunnustatud, et dioksiinide sisalduse aktiivseks vähendamiseks toiduainetes peaks piirnormidega kaasnema ennetavat lähenemisviisi edendavad meetmed, kuhu kuuluvad tegevustasemete ja sihttasemete kehtestamine toiduainetele koos heitmete piiramise meetmetega. Sihttasemed näitavad tasemeid, mis tuleb saavutada, et langetada enamiku inimeste kokkupuude lõpuks teaduskomitee kehtestatud lubatud nädaladoosini. Tegevustasemed on pädevate asutuste ja ettevõtjate vahend tuua esile juhtumid, mille puhul on asjakohane kindlaks teha saasteallikas ja võtta meetmeid selle vähendamiseks või kõrvaldamiseks mitte ainult käesoleva määruse sätete rikkumise korral, vaid ka juhul, kui toiduainetest leitakse tavalisest looduslikust foonist märkimisväärselt rohkem dioksiini. Sel viisil vähendatakse toiduainete dioksiinitaset järk-järgult ja lõpuks saavutatakse sihttase. Komisjon adresseerib seetõttu liikmesriikidele selles küsimuses soovituse.

(12) Kuigi toksikoloogiliselt seisukohast tuleks iga piirnormi kohaldada dioksiinide, furaanide ja dioksiinitaoliste PCBde suhtes, kehtestatakse esialgu piirnormid ainult dioksiinidele ja furaanidele, mitte aga dioksiinitaolistele PCBdele, kuna andmed viimaste esinemissageduse kohta on väga piiratud. Seire siiski jätkub, eriti dioksiinitaoliste PCBde sisalduse osas, pidades silmas nendele ainetele piirnormide kehtestamist.

(13) Toiduainete dioksiinisisalduse vastuvõetamatust tuleks hinnata praeguse saastatuse loodusliku fooni taustal, mis toiduaineti erineb. Piirnorm tuleks looduslikku fooni arvesse võttes kinnitada rangel, aga järgitaval tasemel.

(14) Tagamaks, et kõik toiduahela ettevõtjad teevad jätkuvalt kõik võimaliku ja vajaliku dioksiinisisalduse piiramiseks söödas ja toidus, tuleks kohaldatavad piirnormid kindla ajavahemiku järel läbi vaadata, pidades silmas madalamate normide kehtestamist. Inimeste kokkupuute vähendamine dioksiinidega vähemalt 25 % võrra tuleks saavutada aastaks 2006.

(15) Piirnormid on kinnitatud peamiselt loomse päritoluga toiduainetele. Praegu ei rakendata neid sellistele toodetele nagu hobuseliha, kitseliha, küülikuliha ning pardi-, hane- ja vutimunad. Dioksiinide esinemise kohta neis toiduainetes on vähe andmeid. Ka ei ole neil tarbimise seisukohalt suurt tähtsust, seepärast ei ole neile esialgu piirnorme kehtestatud. Samuti ei ole praegu piirnorme kehtestatud teraviljadele, puuviljadele ja köögiviljadele, kuna nende toiduainete saastatuse tase on harilikult madal ja seetõttu on nad ainult tähtsusetu tegur inimeste üldises kokkupuutes dioksiinidega. Asjakohane on korrapäraselt jälgida dioksiinide ja dioksiinitaoliste PCBde taset nendes toiduainetes.

(16) Taimeõlid ei sisalda tavaliselt märkimisväärsel määral dioksiini või dioksiinitaolisi PCBsid. Kuna taimeõlisid turustatakse või kasutatakse toiduainete koostisosana sageli segatuna loomsete rasvadega, on asjakohane kehtestada järelevalve eesmärgil taimeõlidele piirnorm.

(17) Praeguste andmete põhjal ei ole võimalik kehtestada piirnorme mitmesugustele kala- ja kalandustoodetele. Kalasöödas sisalduva dioksiini piirnorm tähendab, et kasvatatud kalas on märkimisväärselt madalam dioksiinitase. Kui on kasutada rohkem andmeid, võib tulevikus olla asjakohane kehtestada mitmesuguste kala- ja kalandustoodetele eri piirnormid või teha mõnele kalaliigile erandeid, kui need on tarbimise seisukohalt vähese tähtsusega.

(18) Teatavates Läänemere piirkonnast pärit kalaliikides võib olla kõrge dioksiinisisaldus. Märkimisväärne osa Läänemere rasvastest kaladest, nagu räim ja lõhe, ei vasta piirnormile ja jääksid seega rootslaste ja soomlaste toidust välja. On alust eeldada, et kala eemaldamisel toidust võib Rootsis ja Soomes olla negatiivne mõju tervisele. Rootsis ja Soomes on kasutusel süsteem, mis suudab tagada tarbijale täieliku info toitumissoovitustest, mis käsitlevad Läänemere piirkonna kala tarbimise piiramist teatavates ohustatud elanikkonnarühmades võimalike terviseohtude vältimiseks.

(19) Seireandmed näitavad, et vabapidamisel või poolintensiivselt peetavate kanade munad sisaldavad rohkem dioksiini kui puurikanade munad. Võib võtta meetmeid nende munade dioksiinisisalduse vähendamise tagamiseks. Seetõttu on asjakohane ette näha üleminekuperiood enne piirnormide kohaldamist vabapidamisel või poolintensiivselt peetavate kanade munadele.

(20) Oluline on vähendada toiduainete üldist saastamist dioksiiniga. Seetõttu tuleb keelata piirnormidele vastavate toiduainete segamine neid piirnorme ületavate toiduainetega.

(21) Liikmesriikidevahelist ebavõrdsust ja sellest tulenevat konkurentsi moonutamise ohtu silmas pidades on vaja ühenduse meetmetega kaitsta rahvatervist ja tagada turu ühtsus, järgides samas proportsionaalsuse põhimõtet.

(22) Seetõttu tuleks määrust (EÜ) nr 466/2001 muuta.

(23) Toidu teaduskomiteega on vastavalt määruse (EMÜ) nr 315/93 artiklile 3 konsulteeritud rahvatervist mõjutada võivate sätete asjus.

(24) Alaline toidukomitee ei ole esitanud soodsat arvamust. Seetõttu ei ole komisjon saanud vastu võtta sätteid, mis ta kavandas nõukogu määruse (EMÜ) nr 315/93 artiklis 8 ettenähtud korras,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 466/2001 muudetakse järgmiselt.

1. Artiklile 1 lisatakse järgmine lõige:

"1a. Erandina lõikest 1 antakse Rootsile ja Soomele üleminekuperiood 31. detsembrini 2006, mille jooksul võib turule tuua nende territooriumil tarbimiseks mõeldud Läänemere piirkonnast pärit kala, mille dioksiinisisaldus on kõrgem I lisa 5. jao punktis 5.2 kehtestatust juhul, kui on kasutusel süsteem, mis tagab tarbijale täieliku info toitumissoovitustest, mis käsitlevad Läänemere piirkonna kala tarbimise piiramist teatavates ohustatud elanikkonnarühmades võimalike terviseohtude vältimiseks.

Selle erandi edaspidist kohaldamist käsitletakse I lisa 5. jao läbivaatamise raames, mis on ette nähtud artikli 5 lõikes 3.

Soome ja Rootsi edastavad komisjonile iga aasta 31. detsembriks Läänemere piirkonna kalade dioksiinisisalduse seire tulemused ja esitavad aruande meetmete kohta, mis on võetud inimeste kokkupuute vähendamiseks Läänemere kalast saadavate dioksiinidega".

2. Lisatakse järgmine artikkel:

"Artikkel 4a

I lisa 5. jaos nimetatud dioksiinide puhul on keelatud:

a) segada piirnormidele vastavaid tooteid neid piirnorme ületavate toodetega;

b) kasutada piirnorme ületavaid tooteid koostisosana teiste toiduainete tootmisel".

3. Artiklisse 5 lisatakse järgmine lõige:

"3. Komisjon vaatab I lisa 5. jao esimest korda läbi hiljemalt 31. detsembriks 2004, pidades silmas uusi andmeid dioksiinide ja dioksiinitaoliste PCBde sisalduse kohta, eelkõige selleks, et kehtestada piirnormid ka dioksiinitaolistele PCBdele.

I lisa 5. jagu vaadatakse uuesti läbi hiljemalt 31. detsembriks 2006, selleks et piirnorme oluliselt vähendada ja võimalikult kehtestada piirnormid teistele toiduainetele".

4. I lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Määrust kohaldatakse alates 1. juulist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. november 2001

Nõukogu nimel

eesistuja

M. Vanderpoorten

[1] EÜT L 37, 13.2.1993, lk 1.

[2] EÜT L 77, 16.3.2001, lk 1.

--------------------------------------------------

LISA

I lisale lisatakse 5. jagu:

"5. jagu: Dioksiinisisaldus (polüklooritud dibenso-para — dioksiinide (PCDD) ja polüklooritud dibensofuraanide (PCDF) summa, väljendatuna Maailma Tervishoiuorganisatsiooni (WHO) toksilisuse ekvivalendina, kohaldades WHO toksilisuse ekvivalentfaktoreid (TEF, 1997))

Tooted | Piirnormid (PCDD + PCDF) (pg WHO-PCDD/F-TEQ/rasva või toote grammis) | Proovivõtmise tulemuslikkuse kriteeriumid | Analüüsimeetodite tulemuslikkuse kriteeriumid |

5.1.1.Liha ja lihatooted, mis on saadud

— mäletsejatest (veised, lambad) | 3 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— lindudest ja tehistingimustes peetavatest ulukitest | 2 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— sigadest | 1 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

5.1.2. Maks ja maksatooted | 6 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

5.2. Kala ja kalandustoodete lihaskude ja sellest saadud tooted | 4 pg WHO-PCDD/F-TEQ/elusmassist | Direktiiv 2001/…/EÜ | Direktiiv 2001/…/EÜ |

5.3. Piim ja piimatooted, kaasa arvatud võirasv | 3 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

5.4. Kanamunad ja munatooted | 3 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

5.5.Õlid ja rasvad

—Loomarasv

— mäletsejate rasv | 3 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— linnurasv ja tehistingimustes peetavate ulukite rasv | 2 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— searasv | 1 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— segatud loomarasv | 2 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— Taimeõli | 0,75 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ |

— Inimtarbimiseks mõeldud kalaõli | 2 pg WHO-PCDD/F-TEQ/rasva grammis | Direktiiv 2001/…/EÜ | Direktiiv 2001/…/EÜ" |

--------------------------------------------------